МОТИВИ

за приемане на изменение на Правилник за организацията, финансирането и дейността на пенсионерските клубове на територията на Община Добричка

I.Причини, които налагат приемането:

Причините, които налагат вземане на решение по настоящия проект за изменение на Наредбата за организацията, финансирането и дейността на пенсионерските клубове на територията на Община Добричка, са свързани с ограничение залегнало в чл.8, ал.1, според което клубовете се откриват, ако в съответното населено място има минимум 20 пенсионери, желаещи да учредят такъв.

В част от населените места на територията на общината пенсионерите са под изискуемия брой от 20 човека, което възпрепятства клубовете да се възползват от възможността да съществуват като такива и да осъществяват дейност, финансирана от общинския бюджет. Стига се до ситуации, при които има писмено заявление от определен брой жители на пенсионна възраст, но не е спазен минималния изискуем брой от 20 човека. Наблюдава се трайна тенденция за обезлюдяване на някои от селата на територията на общината. Изградената от години и поддържана от общината материална база би останала без стопанин и в невъзможност да служи за осъществяване на социалното си предназначение.

От горното следва, че чл.8, ал.1 от Правилника, в частта му, налагаща минимум „20“ следва да се измени на „10“.

II.Поставени цели:

С изменението на Правилника в частта за минималния брой пенсионери за учредяване на пенсионерски клуб в населено място ще бъде дадена възможност на повече населени места да разкрият клубове, които да съдействат за пълноценното поддържане на социалните контакти и социалната интеграция на пенсионерите, да осъществяват дейности със социален, здравен и културен характер. Целта на изменението е в съответствие с интересите на обществото

III. Финансови и други средства, необходими за прилагането на Наредбата:

Изменението на Правилник за организацията, финансирането и дейността на пенсионерските клубове на територията на Община Добричка не е свързано с изразходване на финансови средства от бюджета на Общината, както и с ангажиране на допълнителен човешки ресурс.

IV. Анализ за съответствие с правото на Европейски съюз:

Настоящият проект е подзаконов нормативен акт и съответствието му с правото на Европейският съюз е предопределено от синхронизирането на действащото българско законодателство с регламенти и директиви, относими към тази материя.

**ПРЕДЛАГАМ:**

на основание чл. 21, ал. 1, т. 23 и ал. 2 от Закона за местното самоуправление и местната администрация, чл.11, ал.3 от ЗНА, чл.76, ал.3 от АПК, ДОбС да вземе решение, с което да измени Правилник за организацията, финансирането и дейността на пенсионерските клубове на територията на Община Добричка, както следва:

**Параграф единствен : Чл. 8, ал. 1 се изменя по следния начин :**

„Клубовете в населените места на територията на общината се откриват, ако в съответното населено място има минимум 10 пенсионери, желаещи да учредят такъв.“